**HELYISÉG BÉRLETI SZERZŐDÉS**

amely létrejött egyrészről

a **SZOVA Szombathelyi Vagyonhasznosító és Városgazdálkodási Nonprofit Zrt.** (székhely: 9700 Szombathely, Welther Károly utca 4., nyilvántartó szerv: Szombathelyi Törvényszék Cégbírósága, cégjegyzékszám: 18-10-100680, statisztikai számjel: 13980335-6810-114-18, adószám: 13980335-2-18, képviseli: Keszte László gazdasági igazgató és Szijártó Győző városüzemeltetési igazgató) mint bérbeadó (a továbbiakban: bérbeadó),

másrészről:

**Boldogulás Ösvényein Alapítvány (**Székhely: 9700 Szombathely, Középhegyi út 10., nyilvántartási szám: 18-01-0000329, adószáma: 18740794-1-18, képviseli: Nagylaki András kuratóriumi elnök) mint bérlő (a továbbiakban: bérlő), (a továbbiakban együttesen: Szerződő felek) között, az alulírott helyen és napon, az alábbi feltételek mellett,

**Preambulum**

A szerződő felek rögzítik, hogy a bérbeadó a Szombathely Megyei Jogú Város tulajdonos által kijelölt kezelője a Szombathely Megyei Jogú Város Önkormányzata (a továbbiakban Önkormányzat) kizárólagos tulajdonát képező Szombathely belterület 5487/30 helyrajzi szám alatt található, „kivett ipartelep” megnevezésű, természetben 9700 Szombathely, Szent László király utca 6./A szám alatti ingatlan, 367,65 m2 nettó alapterületű „cserkészház” elnevezésű önálló ingatlanrésznek (a továbbiakban: bérlemény/cserkészház).

A felek rögzítik továbbá, hogy az Önkormányzat tulajdonát képező ingatlanban az Önkormányzat által a TOP-6.3.1.-15-SH1-2016-00001 azonosító számú, „Szombathely Szent László Király utcai felhagyott iparterület fejlesztése” című pályázati forrásból és önerőből valósult meg.

Szombathely Megyei Jogú Város Közgyűlése …….. (…….) Kgy. számú határozatában a cserkészház elnevezésű ingatlan bérlőjeként a Boldogulás Ösvényein Alapítványt jelölte ki az alábbi feltételek mellett:

Szombathely Megyei Jogú Város Önkormányzata és a Boldogulás Ösvényein Alapítvány 5 évig terjedő határozott időtartamú bérleti szerződést köt, amelynek fennállása alatt a bérlő a szakvéleménnyel alátámasztott bérleti díjat, vagyis 294.120,- Ft+Áfa/hó összeget köteles megfizetni. Az 5 éves bérleti jogviszony lejártát követően Szombathely Megyei Jogú Város Önkormányzata a Boldogulás Ösvényein Alapítvány részére a ………./2020. …………Kgy. határozattal 10 évig terjedő időre ingyenes használatot engedélyez azzal, hogy a 2024. szeptemberi közgyűlésen a polgármester az ingyenes használat további 5 évvel történő meghosszabbítására tesz javaslatot.

A fentiek alapján a bérbeadó Szombathely Megyei Jogú Város tulajdonos közgyűlésének hozzájárulásával a fent írt ingatlant a bérleti jogviszony első 5 évében piaci alapú feltételek figyelembe vételével biztosítja, majd az 5 éves bérleti jogviszony lejártát követően, további 10 éves időtartamra ingyenes használatot biztosít a Boldogulás Ösvényein Alapítvány részére.

1. **A szerződés tárgya:**

A bérleményt a bérbeadó bérbe adja, a bérlő pedig jelen szerződéssel bérbe veszi cserkészház működtetése céljára. A bérlemény pontos méretét és műszaki, technikai leírását jelen szerződés 1. számú elválaszthatatlan melléklete tartalmazza.

1. **A szerződés időtartama:**

2.1. A felek jelen bérleti szerződést a bérlemény jelen szerződés 3.7. pontjában foglaltak szerinti birtokbaadásának napjától kezdődően 15 (tizenöt) év határozott időtartamra kötik olyan módon, hogy Szombathely Megyei Jogú Város Önkormányzata a bérleti jogviszony első 5 évében piaci alapú feltételek figyelembe vételével biztosítja, majd az 5 éves bérleti jogviszony lejártát követően további 10 éves időtartamra ingyenes használatot biztosít a bérlő részére. Ezen időponttól a bérlő kötelezettségei (a bérleti díj fizetésének kivételével) az ingyenes használót terhelik.

2.2. A felek megállapodnak abban, hogy amennyiben Szombathely Megyei Jogú Város Önkormányzata az ingyenes használat idejét a jelen szerződés hatálya alatt további 5 (öt) évvel meghosszabbítja, abban az esetben a jelen bérleti szerződés időbeli hatálya a felek külön nyilatkozata nélkül 5 (öt) évvel meghosszabbodik.

1. **A felek jogai és kötelezettségei:**

3.1. A bérlő jogosult és egyben köteles a bérleményt a bérleti időszak alatt szakmai céljainak megfelelően használni, illetőleg tevékenységének folytatása céljából hasznosítani.

3.2.A bérlő köteles a bérlemény használatáért a bérleti jogviszony első 5 (öt) évében havonta 294.120,- Ft+Áfa/hó bérleti díjat, azaz nettó kettőszázkilencvennégyezer-százhúsz forint + általános forgalmi adó bérleti díjat a bérbeadó részére megfizetni. A bérleti jogviszony első 5 (öt) évének leteltét követően a bérlő a bérlemény ingyenes használatára válik jogosulttá, így a bérleti jogviszonyból e határidő lejártát követően hátralevő időszakban bérleti díj megfizetésére ingyenes használói státuszából következően nem kötelezhető.

3.3. A bérleti díj összege a felek írásbeli közös megegyezésével módosítható azzal, hogy a bérbeadó a helyiség bérleti díját jogosult minden év május 1. napi hatállyal a Központi Statisztikai Hivatal által a tárgyévet megelőző naptári év vonatkozásában közzétett infláció (átlagos fogyasztói árindex) mértékének megfelelően megváltoztatni. A változás mértékét évente az önkormányzat költségvetési rendeletének elfogadásával egyidőben kell megállapítani. A bérleti díj a bérleti szerződés megkötését követő 1 éven belül nem változtatható meg.

3.4. A bérlő a jelen szerződés teljes időbeli hatálya alatt – az ingyenes használat időtartamát is beleértve - köteles a bérlemény használatával felmerülő egyes őt terhelő költségeket (közüzemi és közszolgáltatási díjakat, az ingyenes használat köztehervonzatát) felmerülésükkor folyamatosan megfizetni, a bérlő a jelen szerződés teljes időbeli hatálya alatt köteles továbbá a bérlemény működtetésével járó és őt terhelő alább szabályozott egyéb költségeket felmerülésükkor megfizetni.

3.5. A bérlemény használatáért fizetendő bérleti díj, valamint a bérlemény karbantartásával, helyreállításával kapcsolatos vagy a szerződésben vállalt bérlői kötelezettségek teljesítésének költségeihez szükséges fedezet biztosítására kikötött három havi bérleti díjnak megfelelő óvadék, azaz nettó 882.360 Ft a bérleti szerződés aláírásával egyidejűleg kerül megfizetésre.

A bérbeadó kielégítési joga az óvadékból akkor nyílik meg, ha a bérlő a bérleti díj fizetési kötelezettségét - a következményekre történő figyelmeztetést tartalmazó - írásbeli felszólítás ellenére sem teljesíti, illetve a bérlemény karbantartásával, helyreállításával kapcsolatos vagy a szerződésben vállalt egyéb kötelezettségének írásbeli felhívás ellenére sem tesz eleget és azt helyette a bérbeadó végzi el.

Kielégítési joga megnyílásakor a bérbeadó az óvadékkal biztosított követelését a befizetett óvadékból közvetlenül kielégítheti.

A bérbeadó a szerződés megszűnése esetén, legkésőbb a bérlemény 7.8. pontban meghatározott, előírásszerű visszaadását követő 15 napon belül az óvadék összegével köteles elszámolni, és szerződésszerű teljesítés esetén a szerződés megszűnését követő 15 napon belül azt a bérlő részére visszafizetni.

3.6. A bérlő a bérlemény használata során köteles annak műszaki állapotát a gondos gazda módjára megőrizni és fenntartani.

A bérlő a bérleményt kizárólag az 1) pontban meghatározottak szerinti szakmai céljaira használhatja és hasznosíthatja azzal a feltétellel, hogy a tevékenysége gyakorlásához szükséges hatósági engedélyeket köteles megszerezni, és azok előírásait, valamint a mindenkor hatályos létesítési, munkavédelmi, tűzvédelmi, környezetvédelmi, egészségügyi, vagyonvédelmi és szakmai szabályokat köteles betartani, ezekért kizárólagosan felelős.

3.7. A bérbeadó köteles a bérleményt működőképes műszaki állapotban a bérlő részére jelen szerződés aláírásától számított 15 napon belül birtokba adni. A birtokbaadásról a felek átadás átvételi jegyzőkönyvet vesznek fel, amely tartalmazza az összes körülményt, amelyet bármelyik fél lényegesnek minősít.

A bérbeadó köteles a bérleti időszak alatt a bérlemény zavartalan használatát biztosítani a bérlemény működésre képes műszaki állapotának folyamatos és magas szintű fenntartásával. A bérlemény működtetésével kapcsolatos egyes kötelezettségeket a felek részletesen alább szabályozzák.

3.8. A bérbeadó köteles a bérlemény birtokbaadásakor a bérlőt a bérlemény rendeltetésszerű használatához szükséges valamennyi információval ellátni, a beépített eszközök, rendszerek bérlő általi kezeléséhez szükséges tájékoztatást megadni.

* 1. A bérbeadó vállalja, hogy a bérlemény bérlő által telephelyként történő törvényszéki nyilvántartásba történő bejegyzéshez és egyéb hatóságok irányába történő bejegyzéshez, bejelentéshez szükséges telephely befogadó nyilatkozatot az előírt formában a bérlemény birtokbaadásakor a bérlőnek átadja.
  2. A bérlő kötelezettséget vállal arra, hogy a bérleti jogviszony bármilyen okból bekövetkező megszűnése vagy megszüntetése esetén, annak napjától számított 15 napon belül az illetékes törvényszéknél, hatóságoknál a bérlemény, mint székhely törlése iránt eljár.

**4) A számlázás és bérleti díj fizetés módja:**

* 1. A bérbeadó a bérleti díj tekintetében a tárgyhó 15. napjáig küldi meg vagy adja át a bérlő képviselője részére a havi bérleti díjról kiállított szabályos számláját, 30 napos fizetési határidővel.
  2. A bérlő a bérleti díjat a bérbeadó által kiállított számla alapján, havonta köteles a bérbeadónak megfizetni. A fizetés módja banki átutalás a bérbeadó számláján megjelölt bankszámlára.
  3. A felek megállapodnak, hogy a bérlő kizárólag a pénzügyi jogszabályoknak tartalmilag és formailag mindenben megfelelő számla alapján köteles fizetni. Ebből az okból a bérlő köteles a számlát beérkezését követően haladéktalanul megvizsgálni és amennyiben azzal kapcsolatban tartalmi vagy formai kifogása merül fel, azt a kifogás közlésével együtt haladéktalanul visszaküldeni a bérbeadó részére. A bérlő fizetési késedelembe kizárólag a szabályoknak mindenben megfelelő számla meg nem fizetése esetén esik, a megkifogásolt számla jogos kifogás esetén jogosulti késedelemnek minősül.
  4. A szerződő felek megállapodnak abban, hogy fizetési késedelem esetén a bérlő a bérbeadó részére a Ptk. 6:155.§ (1) bekezdésében foglaltak szerinti késedelmi kamatot köteles megfizetni.
  5. A felek megállapodnak, hogy a bérlő díjfizetési kötelezettsége a bérlemény tényleges birtokba bocsátásától kezdődően, az erről felvett jegyzőkönyvben foglalt időponttól kezdődik és a bérleti szerződés megszűnése esetén a bérlemény birtokának bérbeadó részére történő visszaadásáról felvett jegyzőkönyv felvételének napjáig tart.

1. **Költségek és azok fizetésének módja:**

A felek megállapítják, hogy a bérlemény közüzemi ellátását azok fogyasztómérőinek azonosítását a birtokbaadási jegyzőkönyv tartalmazza.

* 1. A Szerződő Felek megállapodnak abban, hogy a bérleti díjon felül a bérlemény használatával kapcsolatosan a jelen szerződés teljes időbeli hatálya alatt felmerülő valamennyi közüzemi szolgáltatási díjfizetési kötelezettség a bérlőt (az 5 év elteltével az ingyenes használót) terheli, mely a közüzemi szolgáltatók felé közvetlenül áll fenn, azaz a bérlő az egyes szolgáltatóknál önálló fogyasztói jogviszonyt köteles létesíteni, amelyhez a bérbeadó ezúton és kifejezetten hozzájárul. Ez alól kivételt képez a vízszolgáltatás, melyet a Bérbeadó az almérőn jelentkező fogyasztás alapján kéthavonta számláz Bérlő (majd az ingyenes használó) részére.
  2. A bérlő a bérbeadó kérésére köteles a közüzemi szolgáltatókkal kötött szerződésekről és a szerződések alapján teljesített díjfizetési kötelezettségeinek teljesítéséről igazolást bemutatni.
  3. A bérlő a jelen szerződés aláírásával meghatalmazza a bérbeadót, hogy a jelen szerződés tárgyát képező bérlemény kapcsán a közüzemi szolgáltatóktól adatot szerezzen be a bérlőt terhelő közüzemi díjak megfizetéséről, az esetleges hátralékok mértékéről.

1. **Bérlemény karbantartása, átalakítása:**
   1. A felek megállapodnak, hogy a bérlő köteles a bérlemény használatával, működtetésével és fenntartásával járó, a rendes elhasználódás körébe eső karbantartások elvégzésére.
   2. A 6.1. pontban írtak alapján a bérlő köteles gondoskodni:

* a helyiségek burkolatainak, ajtóinak, ablakainak és berendezéseinek a karbantartásáról, felújításáról, pótlásáról, illetőleg cseréjéről,
* a bérleményhez tartozó portál szükséges felújításáról, pótlásáról, illetőleg cseréjéről,
* a bérleményben folytatott tevékenység körében a bérlemény belső terében berendezések, felszerelési tárgyak tekintetében szükséges felújításról, pótlásról, illetőleg cseréről,
* az épület olyan központi berendezéseinek karbantartásáról, amelyeket a bérlő kizárólagosan használ, illetőleg tart üzemben,
* a tevékenységével kapcsolatban keletkezett hulladék elszállításáról.
  1. A felek megállapodnak, hogy a tevékenysége végzéséhez szükséges körben a bérlő jogosult a bérleményen bérbeadói engedély nélkül is olyan szerkezetet nem érintő belső átalakítások elvégzésére, amelyek építéshatósági vagy egyéb szakhatósági szempontból külön engedélyhez nem kötöttek. A felek megállapodnak, hogy a bérlemény értékét növelő valamennyi, a bérlő által létesített, a bérleménnyel tartósan egyesített, értékcsökkenés nélkül el nem távolítható, értéknövelő beruházás kizárólag a bérbeadó előzetes írásbeli hozzájárulásával végezhető. A beruházás, annak műszaki átadásakor külön megállapodás alapján a bérbeadó tulajdonába kerül esetlegesen bérbeszámítás mellett.
  2. A bérlő a bérleménybe bevitt, ott tárolt, illetve a bérbeadó területén elhelyezett, ott ideiglenesen tárolt vagyontárgyai megóvásáról maga gondoskodik, azokért felelősség a bérbeadót semmilyen jogcímen nem terheli. Bérlő köteles gondoskodni arról, hogy ezen dolgok harmadik félnek károsodást ne okozzanak. E tárgykörben felmerült kárigény közvetlenül a bérlőt terheli.
  3. A bérlő a bérleti szerződés mindenkor hatályos feltételeivel jogosult a cserkészcsapatoknak, a Szombathelyi Egyházmegyének, az Evangelikus közösségnek és intézményeinek, illetve tevékenységébe illeszthető, értékrendjének megfelelő szervezeteknek a bérlemény használatát átengedni. A további használatba adásból származó bevétel a bérlőt illeti meg, azzal, hogy a további használók által okozott károkért a bérlő sajátjaként felel.
  4. A bérlő tudomásul veszi, hogy a bérbeadó a bérlemény gondos és rendeltetésszerű használatát, továbbá a bérlői kötelezettségek teljesítését – a bérlő szükségtelen zavarása nélkül – ellenőrizheti. A bérlő az ellenőrzést tűrni köteles és annak során köteles a bérbeadó képviselőjével együttműködni.
  5. A bérlő tudomásul veszi, hogy amennyiben a jelen szerződésben, vagy jogszabályban meghatározott kötelezettségeinek nem tesz eleget, vagy azokat megszegi, a bérbeadó a hatályos jogszabályi rendelkezések értelmében a bérleti szerződést – akár azonnali hatállyal – felmondhatja.

1. **A bérleti szerződés megszűnése:**
   1. A jelen bérleti szerződés megszűnik

* a jelen szerződés 2. pontjában meghatározott határozott időtartamok lejártával,
* a bérlemény megsemmisülésével,
* azonnali hatályú felmondással,
* a bérlő jogutód nélküli megszűnésével,
* ha a bérleti jogviszonyt a bíróság jogerős ítéletével megszüntette,
* a felek erre irányuló közös megegyezésével,
* jogszabályban meghatározott egyéb esetben.
  1. A bérbeadó a jelen szerződést rendes felmondással nem jogosult megszüntetni.
  2. A bérlő a jelen szerződést bármikor írásban felmondhatja. A felmondás a hónap utolsó napjára szólhat, de a felmondási idő nem lehet kevesebb 3 (három) hónapnál.
  3. Szerződő felek rögzítik, hogy mind a bérbeadó, mind a bérlő a másik fél súlyos szerződésszegése esetén jogosult a jelen szerződést írásban, azonnali hatállyal felmondani.
  4. A bérlő részéről súlyos szerződésszegésnek minősül különösen, de nem kizárólagosan, ha:
* a bérlő a bérleti díjat a fizetésre – felszólításban – megállapított időpontig nem fizeti meg, vagy késedelme eléri a 30 napot,
* a bérlő olyan magatartást tanúsít, amellyel a bérleményt, annak rendeltetésszerű állapotában történő használatát veszélyezteti,
* a bérlő vagy a vele bármilyen jogviszonyban álló személy a bérbeadóval vagy a szomszédokkal szemben az együttélés követelményeivel kirívóan ellentétes magatartást tanúsít; vagy a helyiséget vagy a közös használatra szolgáló területet nem rendeltetésszerűen vagy nem szerződésszerűen használja,
* a bérlő ellen kényszer-végelszámolási eljárást rendelnek el, a bíróság a bérlő törléséről határoz,
* a bérlő bármilyen módon megtéveszti a bérbeadót, vagy valótlan adatot szolgáltat és ez közvetlen vagy közvetett módon súlyosan káros hatással lehet a lényeges szerződéses kötelezettségek teljesítésére.
  1. A bérbeadó részéről súlyos szerződésszegésnek minősül különösen, de nem kizárólagosan, ha:
* a bérlőt a bérlemény használatában ismételten indokolatlanul zavarja,
* a szerződésben meghatározott kötelezettségeit a bérlő ismételt felszólítására sem teljesíti.
  1. A felek megállapodnak, hogy a szerződés azonnali hatályú felmondását a felmondást gyakorló fél okszerűen köteles indokolni.
  2. A szerződő felek megállapodnak abban, hogy a bérlő a bérleti szerződés bármely jogcímen történő megszűnése esetén – eltérő megállapodás hiányában – a bérleményt üresen, tisztán, átadáskori felszereltséggel és állapotban köteles a bérbeadónak a szerződés megszűnésének napján, azonnali hatályú felmondás esetén, az azonnali hatályú felmondás másik fél általi kézhezvételét követő 3 munkanapon belül visszaadni. A bérlemény bérbeadó részére történő, jegyzőkönyvben rögzített visszaadásának napjáig a bérleménnyel kapcsolatos díjakat teljes egészében a bérlő köteles megfizetni.
  3. A Bérlő cserehelyiségre, pénzbeli térítésre, valamint kártalanításra nem tarthat igényt.
  4. A szerződés megszűnésekor, amennyiben a bérlő a helyiségeket nem adja vissza, jogcím nélküli helyiséghasználóként a megállapított bérleti díj kétszeresének megfelelő használati díjat köteles fizetni, továbbá a bérbeadó a bérlő költségére bírósági végrehajtás útján a bérleményt kiürítteti.

1. **Egyéb rendelkezések:**

8.1 A bérbeadó kijelenti, hogy a helyiségcsoportra érvényes vagyon- és felelősségbiztosítással rendelkezik, annak valamennyi költsége őt terheli. Bérlő tudomásul veszi, hogy a bérbeadó anyagi-kártérítési felelőssége az e biztosítási szerződésben rögzített helytállási mértékig áll fenn és nem terjed ki a bérlő épületben elhelyezett, vagy oda bevitt vagyontárgyaira. Bérlői rendeltetésellenes használatból eredő károk megtérítése a bérbeadótól nem követelhető.

8.2. A szerződő felek rögzítik, hogy jelen szerződés teljesítése során érdekeik kölcsönös figyelembevétele

mellett együttműködni kötelesek. Jogaikat jóhiszeműen gyakorolják, kötelezettségeiket a vonatkozó jogszabályok alapján teljesítik. A szerződésszerű teljesítésben egymást segítik, a szükséges információkat, dokumentumokat kellő terjedelemben és időben átadják egymásnak. A szerződésben foglaltak teljesítése idején folyamatosan tartják a kapcsolatot egymással, és azt dokumentálják. Minden, a szerződés megkötése után felmerülő, és a felektől független olyan körülményről, amely a szerződés teljesítését akadályozza vagy befolyásolja, a felek kölcsönösen kötelesek egymást tájékoztatni.

8.3. A Bérlő képviselőjének e szerződés mellékletét képező, az államháztartásról szóló 2011. évi CXCV. törvény 41. § (6) bekezdésben foglaltakra tekintettel tett nyilatkozata alapján a Bérlő szervezet a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül.

8.4. A szerződő felek között kapcsolattartók:

|  |  |
| --- | --- |
| Bérbeadó részéről: | |
| név: | Szakács Andrea |
| értesítési cím: | 9700 Szombathely, Welther Károly utca 4. |
| telefon: | 06 94 /522-964 |
| mobil: | + 36 20 455 4094 |
| e-mail: | szakacs.andrea@szova.hu |
| Bérlő részéről: | |
| név: | Nagylaki András |
| értesítési cím: | MCSZ III. Kerülete, 9700 Szombathely, Fő tér 13. |
| telefon: | +36 30 4166091 |
| e-mail: | 3ker@cserkesz.hu |

* 1. A kapcsolattartó személyének változásáról a fél köteles a másik felet haladék nélkül, ám legkésőbb

öt (5) munkanapon belül értesíteni.

* 1. Az egyik fél által a másik félnek küldött értesítéseket írásban, levélben, e-mail útján vagy telefaxon kell megküldeni az erre a célra meghatározott címre és írásban vissza kell igazolni. Az értesítés postai küldemény esetén a postai tértivevényen feltüntetett napon, faxon történt továbbítás esetén pedig a fax megküldését igazoló jelentésen feltüntetett időpontban tekinthető közöltnek. Az e-mail útján történő értesítés kizárólag abban az esetben minősül – az elküldés időpontjában – közöltnek, amennyiben az e-mail kézbesítését vagy elolvasását igazoló üzenet a küldő félhez visszaérkezik. Kézben és átvételi igazolás ellenében történő átadás esetén az átadás időpontjában tekintik közöltnek a felek.
  2. A fent meghatározott kapcsolattartói jogosultság nem terjed ki a szerződés módosítására, illetve olyan utasítás átadás-átvételére, amely közvetlenül vagy közvetve a jelen szerződés módosítását eredményezné.
  3. A bérlő tudomásul veszi, hogy a jelen szerződés teljesítése során tudomására jutott üzleti titkot, valamint a bérbeadóra, vagy üzleti partnereire (ügyfeleire), illetve ezek tevékenységére vonatkozó információkat, illetve adatokat – a jelen szerződés hatályának teljes időtartama alatt és annak megszűnését követően is határozatlan ideig – köteles megőrizni. A bérlő nem közölhet illetéktelen személlyel olyan információt, adatot, amely a jelen szerződés teljesítésével összefüggésben jutott a tudomására, és amelynek közlése a bérbeadóra vagy más személyre hátrányos következménnyel járna. A bérlő a jelen szerződés teljesítésével össze nem függő célra nem készíthet másolatot a jelen szerződés teljesítése során birtokába került, a bérbeadó, vagy üzleti partnerei tevékenységével összefüggő dokumentumról, adatról. Bérlő tudomásul veszi továbbá, hogy a fentiek megszegése esetén a bérbeadó jogosult a jelen szerződést azonnali hatállyal felmondani vagy attól elállni, és a titoktartási kötelezettség megszegéséből eredő kárának megtérítését követelni a bérlővel szemben.
  4. A jelen szerződésben nem szabályozott kérdésekben a – magyar jog kollíziós szabályainak kivételével - magyar jog, különösen a Polgári törvénykönyvről szóló 2013. évi V. törvény, a lakások és helyiségek bérletére, az elidegenítésükre vonatkozó egyes szabályokról szóló 1993. évi LXXVIII. törvény, valamint Szombathely Megyei Jogú Város Önkormányzata Közgyűlésének a helyiségbérlet szabályairól szóló 17/2006. (V. 25.) önkormányzati rendelete előírásait kell alkalmazni.
  5. A felek megállapodnak abban, hogy a köztük felmerülő esetleges vitákat tárgyalások útján igyekeznek megoldani. Ennek eredménytelensége esetén Felek a köztük felmerülő jogviták esetére - a hatásköri szabályoktól függően - a Szombathelyi Járásbíróság, illetve a Szombathelyi Törvényszék illetékességét kötik ki.

A jelen szerződést a Szerződő Felek – annak elolvasása és értelmezése után – mint akaratukkal mindenben megegyezőt jóváhagyólag aláírják.

Kelt. Szombathely, 2020. ……………………………… napján

|  |  |  |
| --- | --- | --- |
| **SZOVA Szombathelyi Vagyonhasznosító és Városgazdálkodási Nonprofit Zrt.** | | **Boldogulás Ösvényein Alapítvány** |
| Aláírás:  Képviseli:  Keszte László  Gazdasági  igazgató | Szijártó Győző  Városüzemeltetési igazgató  P.H. | Aláírás:  Képviseli: ……………  P.H. |
| *Bérbeadó* | | *Bérlő* |